એન્ટી ડોપિંગ એજન્સીએ ૨૦૦ પાનાનો રિપોર્ટ રજુ કર્યો
આર્મસ્ટ્રોંગ સામે ૨૬ વ્યક્તિઓએ ડ્રગના સેવનનો આરોપ મુક્યો હતો
આર્મસ્ટ્રોગે નિયમોની બહાર જઇને લક્ષ્યાંક સિધ્ધ કર્યા ઃ એજન્સી
ન્યૂ યોર્ક,તા.૧૧
અમેરિકાના લેજન્ડરી સાઇકલીસ્ટ લાન્સ આર્મસ્ટ્રોંગને પ્રતિબંધિત ડ્રગના સેવન બદલ તેણે ૧૯૯૯ થી ૨૦૦૫ સુધી જીતેલા સાત ટુર ડી ફ્રાન્સના ટાઇટલ ગુમાવવા પડયા હતા. અમેરિકાની એન્ટી ડોપિંગ એજન્સીએ આ અંગેનો રિપોર્ટ જાહેર કર્યો હતો, જેમાં સ્પષ્ટ થયું હતુ કે, આર્મસ્ટ્રોંગ સામે ૨૬ વ્યક્તિઓએ પ્રતિબંધિત ડ્રગના સેવનનો આરોપ મુક્યો હતો અને આમાંથી ૧૧ તો તેના સાથી ખેલાડીઓ જ હતા. તેમણે એવો આરોપ મુક્યો હતો કે, આર્મસ્ટ્રોંગ પોતે તો પ્રતિબંધિત ડ્રગ લેતો જ હતો અને સાથી ખેલાડીઓને પણ તેના સેવન માટે દબાણ કરતો.
કેન્સરને હરાવીને સાઇકલિંગની દુનિયામાં ઇતિહાસ રચનારા આર્મસ્ટ્રોંગે હવે સ્પોર્ટસમાં તેના બધા રેકોર્ડ ગુમાવી દીધા છે. તેણે યુએસ એન્ટી ડોપિંગ એજન્સી પાસેથી નક્કર સબુત માંગ્યા હતા અને તેના જવાબમાં તેને ૨૦૦ પાનાનો રિપોર્ટ આપવામાં આવ્યો હતો. જેમાં તેની કારકિર્દી દરમિયાનની ઘણી બધી બાબતો અને ડ્રગ્સના સેવન અંગેની વિગતો રજુ કરવામાં આવી હતી. અમેરિકન એન્ટી ડોપિંગ એજન્સીએ કહ્યું કે, આર્મસ્ટોંગે નિયમ વિરૃદ્ધ જઇને પોતાના લક્ષ્યાંકોને સિધ્ધ કર્યા હતા.
આર્મસ્ટ્રોંગના સાથીઓએ એવો આક્ષેપ મુક્યો હતો કે, તેણે પોતે તો સફળતા મેળવવા માટે પ્રદર્શન સુધારતા ડ્રગ્સનો ઉપયોગ કર્યો હતો પણ તેની જોડે એવી ઇચ્છા રાખી કે તેના સાથીઓ પણ તેનું સેવન કરે અને તેમના માટે તેને જરૃરી બનાવી દીધું હતુ. આર્મસ્ટ્રોંગ પર લાંબા સમયથી ડ્રગના સેવનના આરોપ મુકાતા રહ્યા છે અને તેને તે નકારતો રહ્યો છે. તેની નિવૃત્તિ બાદ આ વર્ષે જ એન્ટી ડોપિંગ એજન્સીએ આ કેસને ફરી ખોલ્યો હતો અને તેની સામેની લડાઇથી કંટાળીને આર્મસ્ટ્રોંગે કોર્ટની કાર્યવાહી પડતી મુકીને શરણાગતિ સ્વીકારી લીધી હતી. જો કે તેણે ફરી વખત એ વાતને દોહરાવી હતી કે, મેં ડ્રગ લીધુ નથી.ે અને કોઇની સાથે છેતરપિંડી કરી નથી.
યુએસ એન્ટી ડોપિંગ એજન્સીએ દાવો કર્યો કે, જે ૨૬ વ્યક્તિઓ આર્મસ્ટ્રોંગ અને તેની ટીમની ડોપિંગ પ્રવૃત્તિઓથી વાકેફ હતી તેમાં ૧૫ સાઇકલીસ્ટો હતા અને તેમણે તેના પુરાવા પુરા પાડયા હતા.